زندگی میں کسی نہ کسی موقعے پر،
ہم سب کا دِل ضروُر ٹوٹا ہو گا۔
میری مریضہ کیتھی نے آٹھویں جماعت میں ہی شادی کا منصوبہ بنا لیا تھا۔
وہ اپنے ہونے والے شوہر سے ملے گی
27 برس کی عمر تک،
ایک سال بعد منگنی کرے گی
اور اس کے ایک سال بعد شادی کر لے گی۔
لیکن جب کیتھی27 سال کی ہوئی، تو اُسے شوہر نہ ملا۔
اُسے چھاتی کا سرطان ہو گیا۔
اُسے کئی ماہ تک تکلیف دہ کیموتھراپی سے گزرنا پڑا
اور دردناک آپریشنوں سے،
اور جب وہ مُحبت کی دُنیا میں واپسی کے لیے تیار تھی،
تو اُسے دوُسری چھاتی میں سرطان ہو گیا
اُسے پھِر اس سارے عمل سے گُزرنا پڑا۔
کیتھی اگرچہ ٹھیک ہو گئی،
اور وہ شوہر کے لیے اپنی تلاش کو دوبارہ شروع کرنے کے لیے بے قرار تھی
جیسے ہی اِس کی بھنویں دوبارہ نکل آئیں۔
نیویارک میں جب آپ اپنی پہلی ڈیٹ پر جا رہے ہوں،
تو آپ کو بہت سے جذبات کا اِظہار کرنا آنا چاہیے۔
(قہقہے)
اس کے بعد جلد ہی وہ رِچ سے ملی اور اُس کی محبت میں گرفتار ہو گئی۔
اُس رِشتے میں وہ سب تھا جو اُس نے چاہا۔
چھ ماہ بعد،
نیو انگلینڈ میں ایک دلکش ہفتہ وار چھٹی کے بعد،
رچ نے ان دونوں کے پسندیدہ رومانوی ریستوران میں جگہ محفوظ کروائی۔
کیتھی جانتی تھی کہ وہ شادی کے لیے کہے گا،
وہ بمشکل خُوشی کو قابُو میں رکھ رہی تھی۔
لیکن اُس رات رِچ نے کیتھی سے شادی کرنے کے لیے نہیں کہا۔
اُس نے اس سے تعلق توڑ لیا۔
وہ کیتھی کے لیے فکر مند ضرور تھا --
لیکن اُس کو محبت نہیں تھی۔
کیتھی بکھر گئی تھی۔
اُس کا دل بری طرح ٹُوٹ گیا تھا، اور اب اسے ایک اور علاج کروانا تھا۔
اس تعلق کے ختم ہونے کے پا نچ ماہ بعد بھی
کیتھی اب بھی رِچ کے بارے میں سوچتی تھی۔
اس کا دِل بری طرح ٹُوٹ چُکا تھا۔
سوال یہ ہے:
کیوں؟
کیوں یہ مضبُوط اور ثابت قدم عورت
اُن جذبات کا اِستعمال نہ کر سکی
جن کی مدد سے اس نے چار سال کینسر کا مقابلہ کیا؟
ہم میں سے بہت سے کیوں لڑھک جاتے ہیں
جب ہم ٹوٹے دل کو سمیٹ رہے ہوتے ہیں؟
خوُد کو سمیٹنے کے طور طریقے
جو زندگی کے دوسرے مسائل سے نِمٹنے میں ہماری مدد کرتے ہیں
ٹوٹے دِل کے معاملے میں بُری طرح ناکام کیوں ہو جاتے ہیں؟
بیس سالہ پیشہ ورانہ زندگی میں،
میرا ہر عُمر اور ہر پس منظر کے لوگوں سے واسطہ پڑا
جن کے دِل ہر ممکنہ طریقوں سے ٹوٹے تھے،
جو میں نے سیکھا ہے وہ یہ ہے کہ:
جب آپ کا دِل ٹوٹ جائے،
وہی جبِلت جس پر آپ عموماً انحصار کرتے ہیں
آپ کو بار بار غلط راستے پر لے جائے گی۔
آپ اپنی عقل پر انحصار نہیں کر سکتے۔
مثلاً ٹوٹے ہوئے دلوں پر کی گئی تحقیق بتاتی ہے کہ
رِشتہ ختم ہونے کی وجوہات کا ادراک ہونا
آگے بڑھنے کے لیے بہت ضروری ہے۔
لیکن باربار،
جب بھی کوئی سادہ اور سچی وجہ بتائے
جیسے رچ نے کیتھی کو بتائی،
ہم اُس کو رد کر دیتے ہیں۔
دل ٹُوٹنے سے ایسی ناگہاں جذباتی تکلیف پہنچتی ہے،
کہ ہماری عقل کہتی ہے کہ وجوہات بھی یقیناً یکساں ڈرامائی ہوں گی۔
اور یہ فِطری جبلِت اتنی طاقتور ہوتی ہے،
کہ باشعوراورعقلمند لوگ بھی
طرح طرح کی قیاس آرائیاں کرنے لگتے ہیں
جبکہ ایسا کچھ نہیں ہوتا۔
کیتھی سوچتی تھی کُچھ ضروُر ہوا ہو گا
رِچ کے ساتھ اس کے رومانوی سفر میں
جس سے اس تعلق میں تلخی پیدا ہو گئی ہو گی،
اور وہ اس کا کھوج لگانے کے لیے پاگل ہو رہی تھی۔
وہ گھنٹوں سوچتی رہتی
اپنے ذہن میں اس ہفتہ وار چھٹی کے ہر لمحے کے بارے میں
ان اشاروں کا کھوج لگانے میں جو تھے ہی نہیں۔
کیتھی کے دماغ نے اُسے بیکار کی باتوں میں اُلجھا دیا تھا۔
لیکن کس چیز نے اُسے اتنا عرصہ ان میں الجھائے رکھا؟
دِل کا درد ہماری سوچ سے زیادہ جان لیوا ہے۔
کوئی وجہ ہے جبھی ہم ایک کے بعد دوسرے گڑھے میں گرتے جاتے ہیں،
یہ جانتے ہوئے بھی کہ اس سے خرابی اور بڑھے گی ۔
دماغ پر کی گئی تحقیق بتاتی ہے کہ
رُومانوی تعلق ختم ہونے پر
ہمارے دماغ میں وہی نظام حرکت میں آتا ہے جو
نشہ آور مواد جیسے کوکین یا افیم سے چھٹکارے کے وقت حرکت میں آتا ہے۔
کیتھی تعلق کے ختم ہونے پر اسی دور سے گزر رہی تھی۔
چونکہ اس کی پہنچ اس کی کوکین یعنی رچ تک نہیں ہو رہی تھی،
اس کے لاشعور نے اس کی یادوں کی صورت میں اس کا متبادل ڈھونڈا تھا۔
اس کی جبلت اسے کہ رہی تھی کہ وہ تو ایک معمہ حل کر رہی ہے،
لیکن وہ دراصل کیا کر رہی تھی
وہ ایک وقتی تسکین کا سامان کر رہی تھی۔
یہ ہے وہ جو ٹوٹے دلوں کو جوڑنا اتنا مشکل بناتا ہے۔
نشئی جانتے ہیں کہ انہیں نشے کی لت ہے۔
وہ جانتے ہیں جب وہ نشہ کر رہے ہوتے ہیں۔
لیکن ٹوٹے دل والے یہ نہیں جانتے۔
لیکن اب آپ جان گئے ہیں۔
اور اگر آپکا دِل زخم خوردہ ہے، تو آپ اسے نظر انداز نہیں کر سکتے۔
آپ کو اسے تسلیم کرنا ہوگا، اور طلب چاہے جتنی بھی شدید ہو،
جب بھی آپ کسی پرانی یاد میں گم ہوتے ہیں، کوئی پیغام بھیجتے ہیں،
سماجی میڈیا پر اپنے سابقہ محبوب کا پیچھا کرتے ہوئے ہر لمحہ جو گزارتے ہیں،
آپ صرف اپنی لت پوری کر رہے ہیں،
اپنے درد میں اِضافہ کر رہے ہیں،
اور اپنی بحالی کو پیچیدہ بنا رہے ہیں۔
ٹوٹے دِل کو جوڑنا کوئی سفر نہیں ہے۔
یہ لڑائی ہے، اور آپ کی دلیل آپ کا سب سے مضبوط ہتھیار ہے۔
ناطہ ٹُوٹنے کی کوئی بھی وضاحت آپ کو تسلی نیں دے پائے گی۔
کوئی بھی منطق درد کو کم نہیں کر سکے گی۔
تو وجوہات تلاش مت کریں،
جو بھی وجہ سمجھ میں آئے یا جو آپ کو بتائی جائے اسے مان لیں
پھر اس سوال کو بھول جائیں،
کیونکہ اس لت سے چُھٹکارا پانے کے لئے آپ کو خاتمہ بالخیر درکار ہے۔
آپ کو ایک اور چیز کی ضرورت بھی ہے:
آپ کو اسے چھوڑنے کے لئے تیار ہونا ہو گا،
مان لینا کہ یہ ختم ہو چُکا ہے۔
ورنہ دل میں اُمید بندھی رہے گی
اور آپ کو پیچھے دھکیلے گا۔
ٹوٹے دل کی صورت میں اُمید نقصان دہ ہے۔
ٹوٹا دل بڑا سازشی ہوتا ہے۔
جس آسانی سے یہ ہر اس چیز کے مخالف چلتا ہے
جسکی ہمیں بحالی کے لیے ضرورت ہوتی ہے
یہ قابلِ ذکر ہے۔
عمُومی طور پر ایک رجحان جو ٹوٹے دل کی حالت میں نظر آتا ہے
وہ ہے اسی شخص کی پرستش کرنا جس نے ایسا کیا ہو۔
ہم گھنٹوں اُن کی مُسکراہٹ کو یاد کرنے میں گزار دیتے ہیں،
ان کے ساتھ کِتنا اچھا لگتا تھا،
وہ وقت جب ہم پہاڑوں پر چڑھے اور سِتاروں کے نیچے مُحبت کی۔
اِن سب سے دُکھ کا احساس بڑھ جاتا ہے۔
ہم یہ جانتے ہیں۔
پھر بھی ہم یکے بعد دِیگرے ایسا ہونے دیتے ہیں،
جیسے ہم چاہتے نہ چاہتے سپوٹی فائی کی فہرست سے گانے سنتے رہتے ہیں۔
(قہقہے)
ٹوٹا ہوا دل ایسے ہی خیالوں کو بار بار دہرائے گا۔
اپنے آپ کو اس پرستش سے بچانے کے لیے آپ کو اسے متوازن کرنا ہو گا
ان کی مسکراہٹ کے ساتھ ان کے غصے کو بھی یاد رکھنا ہو گا،
چاہے آپکو یہ سب کِتنا بُرا لگے،
اس حقیقت کو یاد رکھنا کہ پہاڑ پر پیار کے بعد نیچے آتے ہوئے آپ گم گئے تھے،
پاگلوں کی طرح لڑے اور دو دِن بات چیت بند رہی۔
میں مریضوں کو تفصیلی فہرست بنانے کو کہتا ہوں
ان تمام منفی باتوں کی جو اُس میں تھیں،
سب خامیاں اور بُرائیاں،
اور پھر اس کو فون میں رکھیں۔
(قہقہے)
اور جب یہ فہرست آپ کے پاس ہو تو،
آپ کو اِسے اِستعمال کرنا ہو گا۔
اگر مجھے پرستش کا اِشارہ بھی محسوُس ہو
یا مریض سے ملاقات کے دوران یادِ ماضی کی معمولی سی جھلک بھی دیکھوں،
تو میں کہتا ہوں "فون دیکھیے"۔
(قہقہے)
آپکا ذہن بتائے گا وہ با کمال تھے۔
لیکن وہ نہیں تھے اور نہ وہ رِشتہ مکمل تھا۔
اور اگر آپ آگے بڑھنا چاہتے ہیں تو آپ کو خود کو یہ یاد کروانا ہو گا
بار بار۔
ہم میں سے کوئی بھی دِل کے ٹُوٹنے کا عادی نہیں ہوتا۔
میرا 56 سالہ مریض میگِل ایک سوفٹ وئیر کمپنی میں سینئر ایگزیکٹیو تھا۔
بیوی کی موت کے پانچ سال بعد،
وہ دوبارہ شادی کے لیے تیار ہوا۔
جلد ہی وہ شیرون سے ملا۔
اور رومان کا ہیجانی طُوفان برپا ہو گیا۔
ایک ماہ بعد انہوں نے اپنے جوان بچوں سے ایک دوُسرے کو ملوایا،
دو ماہ بعد وہ اکھٹے رہنے لگے۔
درمیانی عُمر کے لوگ ایسے کاموں میں مذاق نہیں کرتے۔
وہ چٹ منگنی پٹ بیاہ پر یقین رکھتے ہیں۔
(قہقہے)
میگل کئی سالوں بعد اتنا خوش تھا۔
لیکَن شادی کی پہلی سالگرہ سے ایک رات پہلے،
شیرون اُسے چھوڑ گئی۔
اس نے مغربی ساحل پر اپنے بچوں کے قریب رہنے کا فیصلہ کیا تھا،
اور وہ دوُر سے رشتہ بنائے رکھنے کی بھی قائل نہیں تھی۔
میگل مکمل طور پر ٹوُٹ چُکا تھا۔
کتنے ہی مہینے اس کا کام پر دھیان نہیں تھا،
اس کے نتیجے میں تقریباً وہ اپنی نوکری سے ہاتھ دھو بیٹھا۔
دل ٹوٹنے کا ایک اور نتیجہ تنہائی اور درد ہوتا ہے
جو فہم کوکمزور کر دیتا ہے۔
خاص طور پر جب پیچیدہ اور منطقی کام کرنے ہوں۔
عارضی طور پر ذہن کمزور ہو جاتا ہے۔
یہ صِرف میگل کے دُکھ کی شدت نہیں تھی
جس سے اُس کے مالکان پریشان ہوئے؛
یہ اس کی مدت تھی۔
میگل خُود بھی اس سے پریشان تھا
اور کافی شرمنِدہ بھی تھا۔
اس نے ایک ملاقات میں مُجھ سے پوچھا "مجھ میں خرابی کیا ہے؟"۔
"کون عقلمند لوگ ایک سالہ تعلق کو بھلانے میں ایک سال لگا دیتے ہیں؟"
دراصل، بہت سارے۔
دِل ٹوٹنے سے غم اور نقصان کی صورت میں ہونے والے تمام روائتی امراض لگتے ہیں:
جیسے بے خوابی اور پریشان کُن خیالات،
قوتِ مُدافعت کی کمی۔
40% لوگوں کو طبی طور پر قابلِ پیمائش ذہنی دباؤ ہوتا ہے۔
دِل ٹُوٹنا پیچیدہ نفسیاتی چوٹ ہے۔
یہ مختلف طریقوں سے اثرانداز ہوتا ہے۔
مثال کے طور پر شیرون بہت سرگرم تھی اور
بہت فعال بھی۔
ہر ہفتے اُس کے گھر دعوت ہوتی تھی۔
وہ اور میگِل دوسرے جوڑوں کے ساتھ کیمپینگ پر جاتے تھے۔
اگرچہ میگل مذہبی نہیں تھا،
وہ شیرون کے ساتھ ہر اِتوار گرجا گھر جاتا،
جہاں جماعت اُسے خوُش آمدید کہتی۔
میگل نے صِرف اپنی محبوبہ نہیں کھوئی تھی؛
اُس کا تمام سماجی میل جول ختم ہو گیا تھا،
شیرون کے گِرجے کے مہربان لوگ۔
اُس نے جوڑے کے طور پر اپنی شناخت کھو دی تھی۔
اب میگل اس کو جان گیا ہے کہ تعلق ٹوٹنے سے اس کی زندگی میں وسیع خلا پیدا ہوا،
لیکن وہ یہ نہیں جان سکا
کہ ایک سے زیادہ خلا باقی رہ جاتا ہے۔
اور یہ اِہم ہے،
اِس لیے نہیں کہ یہ بتاتا ہے کہ دِل ٹُوٹنا تباہ کُن ہے،
بلکہ اِس لیے بھی کہ یہ بحالی کا طریقہ بتاتا ہے۔
اپنے ٹُوٹے دِل کو جوڑنے کے لیے،
آپکو ان خالی جگہوں کو پہچاننا ہے اور ان کو بھرنا ہے،
اور میری مراد ہے ان سب کو۔
آپ کی شناخت میں خلا:
آپ کو دوبارہ سے اپنی زندگی کے مقصد اور اپنے آپ کو ڈھونڈنا ہو گا۔
آپکی سماجی زندگی میں خلا،
گمشدہ سرگرمیاں, حتٰی کہ خالی دیواریں بھی
جہاں تصاویر آویزاں تھیں۔
لیکن اس سب کا کوئی فائدہ نہیں ہوگا
اگر آپ وہ غلطیاں کرنے سے بچیں جو آپ کو پیچھے دھکیل دیں گی،
وجوہات کی غیر ضروُری تلاش،
اپنے سابقہ محبوب کی پرستش کی بجائے یہ کہ وہ آپ کے لیے کیوں ٹھیک نہیں تھا،
ایسی سوچ اور رویے جو اب بھی اس کو مرکزی کردار بناتے ہیں
آپکی زندگی کے نئے باب میں
جبکہ اُن کی کوئی حثیت نہیں ہونی چاہئیے۔
ٹوٹے دِل پر قابوُ پانا مشکل ہے،
لیکن اگر آپ اپنے دماغ کو بھٹکنے نہ دیں اور بحالی کے لیے قدم اٹھائیں،
تو آپ اپنی تکلیف کو کافی حد تک کم کر سکتے ہیں۔
اِس سے صرف آپ کو ہی فائدہ نہیں ہوگا۔
آپ دوستوں کی صحبت زیادہ حاضر ہوں گے،
خاندان کے ساتھ زیادہ مصروُف ہوں گے،
اس کے علاوہ کام پر اپنی کارکردگی کو داؤ
پر لگانے سے گریز کرسکتے ہیں۔
اگر آپ کسی دِل جلے کو جانتے ہیں،
تو اُس کی دِل جوئی کریں،
کیونکہ اس میں سے نکلنے کے لیے سماجی مدد کو بہت اہم مانا گیا ہے۔
اور صبر کا مظاہرہ کریں،
کیونکہ انہیں اس سے نکلنے میں آپ کے اندازے سے زیادہ وقت لگے گا۔
اور اگر آپ تکلیف میں ہیں،
یہ جان لیں:
یہ مشکل ہے، یہ ایک جنگ ہے جو آپ کے دماغ میں چل رہی ہے،
جیتنے کے لیے آپ کو محتاط ہونا ہو گا۔
لیکن آپ کے پاس ہتھیار ہیں۔
آپ لڑ سکتے ہیں۔
اور آپ شفا یاب ہوں گے۔
شکریہ۔
(تالیاں)